
În temeiul art.73 din Constituţia Republicii Moldova şi art.47 din Regulamentul Parlamentului se înaintează spre examinare Parlamentului, cu titlu de iniţiativă legislativă, proiectul de Lege pentru abrogarea alineatului (2) din articolul 108 din Legea cooperaţiei de consum nr.1252-XVI din 28  septembrie 2000.

Anexă: Proiectul de lege.

             Nota informativă









Deputat în Parlament:



 Proiect



L E G E 

pentru abrogarea alineatului (2) din  articolul 108 din Legea cooperaţiei de

 consum nr.1252-XIV din 28 septembrie 2000 

 

Parlamentul adoptă prezenta lege organică. 

Articol unic. – Alineatul (2) din articolul 108 din Legea cooperaţiei de consum nr.1252-XIV din 28 septembrie 2000 (Monitorul Oficial al Republicii Moldova, 2000, nr.154-156, art.1156), cu modificările ulterioare, se abrogă. 

 

Preşedintele Parlamentului

                                             Notă informativă 

       la proiectul de Lege pentru abrogarea alineatului (2) din articolul 108 din Legea cooperaţiei de  consum nr.1252-XIV din 28 septembrie 2000 

Proiectul de Lege pentru abrogarea alineatului (2) din articolul 108 din Legea cooperaţiei de consum nr.1252-XIV din 28 septembrie 2000 (în continuare-proiectul de lege) are drept scop înlăturarea unor prevederi legale, care încalcă normele constituţionale referitor la dreptul de proprietate, limitează dreptul unităţii administrativ-teritoriale de  a folosi terenurile respective potrivit principiilor organizării şi funcţionării administraţiei publice locale.

Articolul 108 din Legea nr.1252-XIV din 28 septembrie 2000 reglementează: 

„(1) Terenurile transmise în folosinţă organizaţiilor cooperatiste de consum şi întreprinderilor lor cooperatiste îşi menţin acest regim juridic pe durata existenţei acestora. Terenurile transmise sînt cumpărate şi/sau privatizate în mod prioritar de către organizaţiile cooperatiste de consum şi întreprinderile lor cooperatiste, la cerere, în conformitate cu legislaţia. 

(2) Terenurile aflate în folosinţa organizaţiilor cooperatiste de consum şi a întreprinderilor lor cooperatiste nu pot fi înstrăinate persoanelor fizice sau juridice fără acordul scris al organizaţiilor cooperatiste de consum.” 

Terenurile transmise în folosinţă organizaţiilor cooperatiste de consum constituie proprietate publică sau proprietate publică privată şi aparţin statului sau unităţilor administrativ-teritoriale. Exercitarea dreptului de posesie, de folosinţă şi de dispoziţie asupra terenurilor proprietate publică şi proprietate publică privată este de competenţa Guvernului sau a autorităţilor administraţiei publice locale.. Ele pot fi date în administrare, în concesiune, în arendă sau în locaţiune, în condiţiile legii. 

Prin alineatul (2) al articolului 108 din proiectul de lege se creează premise pentru abuzuri, deoarece, conform acestui alineat, statul sau unităţile administrativ-teritoriale - proprietari ai terenurilor date în folosinţă organizaţiilor cooperatiste de consum - nu-şi pot exercita dreptul inalienabil asupra bunurilor lor imobile “fără acordul scris al organizaţiei cooperatiste de consum”. 

La înstrăinarea bunului, proprietarul, în baza dreptului de preemţiune, prin lege, poate fi obligat doar să acorde prioritate unor persoane, care anterior au avut dreptul de posesie asupra lui sau au contribuit prin îmbunătăţirea valorii bunului. 

Deoarece înstrăinarea terenului nu se poate realiza fără acordul scris al organizaţiei cooperatiste de consum, prevederile alineatului (2) al articolului 108 din Legea nr.1252-XIV din 28 septembrie 2000  aduc atingere exercitării şi, implicit, existenţei dreptului de proprietate. Respectiv, în cazul refuzului organizaţiei cooperatiste de consum de a semna acordul de înstrăinare, proprietarul - statul sau unitatea administrativ-teritorială - nu-şi mai poate exercita dreptul de proprietate asupra terenului. 

Prin condiţionarea înstrăinării terenului de acordul scris al organizaţiei cooperatiste de consum alineatul (2) din articolul 108 al Legii nr.1252-XIV din 28 septembrie 2000 indirect indică potenţialul cumpărător şi astfel limitează dreptul proprietarului de a decide soarta bunului deţinut, intrînd în contradicţie cu articolul 46 alineatul (1) din Constituţie. 

Considerăm, că prevederile acestuia nu corespund principiilor constituţionale ce garantează exercitarea liberă a dreptului de proprietate, statuate de articolele 9, 46, 54, 126 şi 127 din Constituţie.

Este necesar de menţionat, că Curtea Constituţională prin Hotărîrea nr.9 din 12 aprilie 2007 a declarat drept constituţionale prevederile articolului 108 al Legii nr.1252-XIV din 28 septembrie 2000.

Totodată, în baza celor expuse mai sus, considerăm oportun de a  abroga prevederile alineatului (2) al articolului 108 din Legea nr.1252-XIV din 28 septembrie 2000.









